Diari Oficial de la Generalitat Valenciana


Sumari del DOGV 8080, del 10-07-2017 (2017/6170)

RESOLUCIÓ de 3 de juliol de 2017, de la Direcció General de Funció Pública, per la qual es convoquen accions formatives per al segon semestre de 2017.
------------------------------------------------------------------------------------------------------------------------------------------------------

### Dades del document

Número de DOGV
:   8080

Data del DOGV
:   10-07-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/6170


Data del document
:   03-07-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

RESOLUCIÓ de 3 de juliol de 2017, de la Direcció General de Funció Pública, per la qual es convoquen accions formatives per al segon semestre de 2017. [2017/6170]  
L'IVAP, segons el que disposen l'article 95 de la Llei 10/2010, de 9 de juliol. d'ordenació i gestió de la funció pública valenciana i l'11.2.3 del Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, té entre les seues funcions específiques gestionar l'acció formativa i de perfeccionament del personal al servei de la Generalitat i els seus organismes autònoms. Així mateix, en el marc de col·laboració i cooperació institucionals amb altres administracions, coordina i homologa activitats de formació. Aquesta missió centrada a garantir que el personal empleat públic dispose de les competències professionals necessàries per a afrontar les tasques que el servei públic requereix, ara i en el futur, ha sigut reforçada per l'Acord de 17 de juny de 2016, de ratificació de l'Acord de legislatura de la mesa general de negociació del personal funcionari, estatutari i laboral de la Generalitat.  
  
A partir d'aquest marc normatiu l'IVAP ha desplegat diverses estratègies. Per a l'elaboració del Pla de formació 2017, l'IVAP ha realitzat una detecció de necessitats en què han participat les diferents conselleries i departaments de l'Administració de la Generalitat, d'acord amb les línies estratègiques marcades dins del seu àmbit d'actuació. Així mateix, ha comptat amb la participació de l'alumnat i del professorat per mitjà de les avaluacions i la demanda pendent.   
  
Tenint en compte les necessitats formatives detectades i les línies del Consell en la seua acció de govern cal complementar l'oferta formativa en dos àmbit rellevants per a la ciutadania: el que garanteix la competència lingüística del seu personal empleat públic i que aquest dispose dels coneixements necessaris per a optimitzar l'accés als fons comunitaris. Pel que fa al primer punt, el recent Decret 61/2017, de 12 de maig, del Consell, pel qual es regulen els usos administratius i institucionals de les llengües oficials en l'Administració de la Generalitat ha motivat l'impuls, per part de la Conselleria d'Educació, Investigació, Cultura i Esport, d'un pla d'acompanyament lingüístic al personal de l'Administració de la Generalitat en què es preveu la participació de l'IVAP, mandat d'altra banda reiterat en la disposició addicional segona del Decret, referida a l'organització de les activitats de formació i acompanyament necessàries per a garantir l'aplicació de la norma i sobretot, l'efectivitat de la ciutadania a ser atesa en valencià. Es reforça amb aquesta publicació l'àrea de valencià i multilingüisme. L'oferta formativa està pensada per a satisfer tant les necessitats de les persones amb més carències com per a donar resposta a les inquietuds d'aquelles altres que ja posseeixen una competència lingüística en valencià més sòlida. La nova oferta vol superar la figura de l'aprenentatge passiu i actualitzar la formació lingüística adquirida per moltes persones, consolidada en nombrosos casos, però latent. Es tracta d'activar les competències lingüístiques amb una oferta que aprofundeix en l'especialització, molt relacionada amb les tasques concretes dels llocs de treball. La finalitat última és acompanyar el personal de l'Administració de la GVA en un procés d'aprenentatge que té posat l'objectiu en l'autonomia lingüística en les dues llengües oficials.  
  
D'un altre costat, des de la Conselleria d'Hisenda i Model Econòmic s'ha impulsat la constitució d'un grup de treball interdepartamental que ha elaborat el Pla d'acció en matèria de finançament europeu, la visió del qual en aquesta matèria és aconseguir que la Comunitat Valenciana es constituïsca en un referent, davant de la mateixa Unió Europea i davant de l'Administració General de l'Estat, per la seua eficàcia en la gestió dels distints programes i per l'eficàcia i qualitat dels projectes europeus desenvolupats, perquè aquests coadjuven en la transformació del model socioeconòmic valencià, que gravite en el coneixement i la innovació, reduïsca les desigualtats i millore la sostenibilitat mediambiental i la qualitat de vida de la seua ciutadania. Doncs bé, per a millorar els recursos humans relacionats amb aquest àmbit una de les eines imprescindibles és capacitar el personal empleat públic de manera suficient en aquesta matèria.  
Així doncs, davant la necessitat de donar resposta a les demandes formatives exposades i si és el cas, perfeccionar-la, aquesta nova proposta complementa la resolució de 3 d'abril de 2017, per la qual es van convocar les accions formatives del Pla de formació del personal al servei de la Generalitat.   
En virtut de les competències atribuïdes a la Direcció General de Funció Pública en matèria de formació, en l'article 11.1 del Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc:  
  
  
Primer. Objecte i personal destinatari  
Per mitjà d'aquesta resolució es convoquen accions formatives dirigides al personal de l'Administració de la Generalitat, que complisca els requisits exigits en cada un dels cursos, segons l'annex I.  
  
Segon. Assistents  
Podrà participar en les activitats formatives indicades en l'annex I el personal al servei de l'Administració de la Generalitat gestionat per la Direcció General de Funció Pública, independentment de la seua relació jurídica, sempre que reunisca els requisits específics establits, si és el cas, per a cada curs.  
  
Tercer. Sol·licituds. Presentació i termini  
3.1. Les sol·licituds hauran de ser presentades per les persones interessades, preferentment a través de la pàgina de l'IVAP, en l'adreça electrònica que s'indica a continuació, o, si és el cas, en qualsevol de les oficines i formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques.  
Cursos convocats per l'IVAP (annex I), es presentaran per mitjà de l'adreça d'internet:  
http://www.ivap.gva.es/va/solicitud-de-cursos  
http://www.ivap.gva.es/solicitud-de-cursos  
El personal amb discapacitat que sol·licite mesures d'adaptació haurà d'omplir l'apartat corresponent de la sol·licitud assenyalant amb una ics (X) en les caselles corresponents el tipus d'adaptació que necessita d'acord amb la classificació següent:  
1. Eliminació de barreres arquitectòniques i taula adaptada a la cadira de rodes.  
2. Necessitat d'intèrpret a causa de sordera.  
3. Sistema Braille d'escriptura, per invident.  
4. Altres, amb especificació de quines.  
3.2. Terminis  
El termini de presentació de sol·licituds respecte als cursos convocats per l'IVAP (annex I) serà fins al 31 d'agost a comptar de l'endemà de publicar-se aquesta resolució en el DOGV.  
  
  
Quart. Criteris de selecció  
Haurà d'ajustar-se als següents criteris per ordre de prioritat:  
4.1. Per a aquells cursos que tinguen requisits específics, es comprovarà que efectivament les persones interessades els reuneixen.  
4.2. L'IVAP atorgarà preferència a les peticions d'aquelles persones sol·licitants que no hagen realitzat cursos de formació en els anys 2014, 2015 i 2016.  
4.3. Tindran preferència durant un any les persones que s'hagen incorporat al servei actiu procedents del permís de maternitat o paternitat, o hagen reingressat des de la situació d'excedència per raons de guarda legal i atenció a persones majors dependents o persones amb discapacitat, de conformitat amb la Llei orgànica 3/2007, de 22 de març, per a la igualtat efectiva de dones i homes.  
4.4. Haurà d'equilibrar-se percentualment en la plantilla real la participació d'homes i dones en l'assistència als cursos de formació, de conformitat amb el que disposa l'article 44 de la Llei de la Generalitat Valenciana 9/2003, de 2 d'abril, per a la igualtat de dones i homes.  
4.5. En cas d'empat entre sol·licitants, en aplicació dels anteriors criteris, caldrà ajustar-se al rigorós ordre d'entrada de les sol·licituds (dia/hora).  
En la selecció haurà de tindre's en compte, d'una banda, la reserva del 3 % de places per a persones amb discapacitat establida en l'article 23 de la Llei 11/2003, de 10 d'abril, de la Generalitat Valenciana, sobre l'Estatut de les persones amb discapacitat, i, d'altra banda, la reserva del 40 % de les places prevista en l'article 60 de la Llei orgànica 3/2007, de 22 de març, per a la igualtat efectiva de dones i homes, entre empleades públiques que reunisquen els requisits.  
  
Cinqué. Admissió als cursos  
A les persones participants seleccionades se'ls notificarà personalment que han sigut admeses, si és possible amb un mínim de quinze dies d'antelació respecte de l'inici del curs, preferentment per mitjà del correu electrònic.  
La renúncia o la conformitat a participar, una vegada seleccionades i notificades, hauran d'efectuar-la per escrit, preferentment per mitjà del correu electrònic, en un termini màxim de tres dies naturals a comptar de la notificació. L'assistència als cursos no donarà lloc a indemnització ni cap gratificació.  
  
Sisé. Permisos  
El temps d'assistència presencial del personal als cursos per als quals siguen seleccionats es considerarà temps de treball a tots els efectes quan aquestes accions siguen coincidents amb l'horari de treball de l'alumne o alumna. L'assistència estarà supeditada a l'adequada cobertura de les necessitats del servei quan s'impartisquen, en tot o en part, en horari de treball, i no serà objecte de recuperació. Les persones responsables dels corresponents centres directius hauran de facilitar l'assistència.  
La denegació del permís per part de la persona superior jeràrquica haurà de ser motivada i notificada per escrit.  
  
Seté. Expedició de certificats  
7.1. Als assistents els serà expedit per l'IVAP el certificat d'assistència o, si és el cas, d'aprofitament, sempre que s'acredite l'assistència a un 85 %, com a mínim, de la duració total del curs, taller o seminari, així com, si és el cas, s'hagen realitzat les tasques obligatòries fixades en el programa o encomanades pel tutor o professor.  
7.2. Els certificats d'assistència a les accions formatives convocades per l'Institut Valencià d'Administració Pública (IVAP) s'emetran en suport electrònic. Per a garantir l'autenticitat i la integritat dels certificats d'assistència, aquests seran firmats electrònicament i, a més, se'ls aplicarà un segell de temps electrònic.  
Els certificats electrònics seran posats a disposició de l'alumnat i del professorat dels cursos per mitjà de la pàgina web de l'IVAP http://www.ivap.gva.es, en la qual es requerirà que la persona interessada s'identifique amb un certificat digital d'identitat per a poder descarregar el seu certificat.  
Els certificats digitals admesos per l'IVAP per a la identificació de l'alumnat són els emesos per l'Autoritat de Certificació de la Comunitat Valenciana ?ACCV- per a persones físiques o per a empleats i empleades públics, a més del DNI electrònic.  
Per a l'obtenció dels certificats digitals d'identitat, l'alumnat podrà dirigir-se a qualsevol dels punts de registre d'usuari de l'ACCV, que es poden consultar en http://www.accv.es.  
L'assistència inferior al percentatge indicat impossibilita l'expedició de qualsevol certificat.  
  
Huité. Facultats de l'organisme convocant  
8.1. L'organisme convocant està facultat per a incorporar noves accions formatives, així com cancel·lar o canviar la realització d'accions formatives incloses en el pla de formació, a fi d'imprimir la necessària flexibilitat a la gestió d'aquest.  
8.2. Amb independència de la programació de les accions formatives del pla, poden organitzar-se altres cursos, tallers, màsters, conferències, seminaris, jornades o cursos monogràfics, sols o en col·laboració amb institucions, que seran objecte de convocatòries específiques.  
8.3. La Direcció General de Funció Pública, per mitjà de l'IVAP, resoldrà aquelles incidències que puguen produir-se en el desenvolupament i la gestió de les activitats formatives del pla, i fins i tot suprimir-ne alguna; convocar noves edicions de les programades, o programar-ne altres diferents, quan així ho exigisquen les disponibilitats pressupostàries o per circumstàncies que afecten l'organització o la impartició d'aquelles.  
  
Nové. Informació addicional  
La fitxa tècnica de cada curs es publica en el web de l'IVAP, http://www.ivap.gva.es, en l'apartat Pla de formació 2017.  
Als cursos d'autoformació impartits en línia el termini de realització dels quals estiga obert durant tot l'any no els serà aplicable la base 3.2 en relació amb el termini de presentació de sol·licituds. Les sol·licituds per als dits cursos es podran presentar durant les vint-i-quatre hores del dia, els 365 dies de l'any.  
Les places vacants dels cursos seran anunciades en la pàgina web de l'IVAP, http://www.ivap.gva.es, al llarg de l'any perquè siguen cobertes.  
  
En tot cas, és necessària la confirmació per part de l'IVAP de l'assistència al curs.  
  
València, 3 de juliol de 2017.- La directora general de Funció Pública: Eva Coscollá Grau.